ཁྱོད་ཚོའི་མིག་སྔའི་གནས་བབ་ཀྱིས་རང་ཉིད་ཀྱི་མ་འོངས་པ་ཐག་གཅོད་བྱ་ཐུབ་པ་ཞིག་མ་ཡིན་ལ།ཨ་མེ་རི་ཁ་ནས།ཁྱོད་ཀྱི་ལས་དབང་གི་རྩོམ་ཡིག་ཁྱོད་རང་ཉིད་ཀྱིས་འབྲི་དགོས་ཤིང་།ཁྱོད་ཀྱི་མ་འོངས་པ་ཁྱོད་རང་ཉིད་ཀྱི་ལག་ན་གནས་པ་ལས།ཁྱོད་ཀྱི་ལས་དབང་ལ་བཀོད་སྒྲིག་ཡག་པོ་བྱེད་མཁན་སུ་ཡང་མེད།འདི་ནི་ཁྱོད་ཚོ་ལྟ་བུའི་ན་གཞོན་དག་གིས་ཉིན་མ་རེ་རེར་བསྒྲུབ་དགོས་པའི་བྱ་བ་ཉག་གཅིག་རེད་ལ།ཨ་མེ་རི་ཁའི་ས་ཆ་སོ་སོ་ཚང་མ་འདི་འདྲ་རེད།དཔེར་ན།ཏི་ཁི་ས་སི་ཁུལ་རོ་མ་གྲོང་ཁྱེར་གྱི་ཅཱ་སི་མེན་ཕེ་ལེ་སི་ཡང་ཆེས་ཐོག་མར་སློབ་གྲྭར་འགྲོ་སྐབས་དབྱིན་སྐད་རྩ་བ་ནས་བཤད་མི་ཤེས་ལ།མོའི་ཕ་མ་གཉིས་ཀའང་སློབ་ཆེན་འགྲིམས་མ་མྱོང་བ་ཞིག་རེད།འོན་ཀྱང་མོ་རང་ལ་བརྩོན་པ་ཧ་ཅང་ཆེ་བས་སྦྱངས་འབྲས་ཕུལ་དུ་བྱུང་བ་ཐོབ་པ་དང་།པུ་རང་སློབ་ཆེན་གྱི་བྱ་དགའི་མ་དངུལ་ཐོབ་སྟེ་ད་ལྟ་སྤྱི་སྤྱོད་འཕྲོད་བསྟེན་ཆེད་ལས་ཀྱི་ཞིབ་འཇུག་སློབ་མ་འདོན་བཞིན་པའི་སྒང་ཡིན་ལ།མི་འགྱངས་པར་འབུམ་རམས་པ་ཅཱ་སི་མེན་ཕེ་ལེ་སི་རུ་འགྱུར་ངེས་རེད།བདག་གིས་ད་དུང་ཅཱ་ཀྲོའི་ལོ་སི་ལ་ཐོ་སི་གྲོང་ཁྱེར་གྱི་ཨེན་རྡོར་ཉི་ཧྲོར་ཟི་ཞེས་པ་དྲན་འོངས་ཏེ།ཁོང་ལོ་གསུམ་ནས་བཟུང་ཀླད་པའི་ནད་ཚབས་ཆེན་ཞིག་ཕོག་པ་དང་།ནད་བཅོས་དང་བཤའ་བཅོས་རེ་རེ་བཞིན་བརྒྱུད་ཅིང་།དེའི་ཁྲོད་ཀྱི་བཤའ་བཅོས་ཐེངས་གཅིག་གིས་ཁོའི་ཤེས་པར་ཤུགས་རྐྱེན་ཐེབས་པས།ཁོང་གིས་མི་སྤྱིར་བཏང་བ་ལས་ཆུ་ཚོད་བརྒྱ་ཕྲག་ཁ་ཤས་ལྷག་པ་བཀོལ་ནས་སློབ་སྦྱོང་གི་ལས་ཀ་འགྲུབ་པར་བྱས།འོན་ཀྱང་ཁོང་གིས་ནམ་ཡིན་ཡང་རང་ཉིད་ཀྱི་སྦྱངས་བྱ་དེ་མཚམས་བཞག་མ་མྱོང་།སྟོན་དུས་འདིར་ཁོང་གིས་སློབ་ཆེན་གྱི་འཚོ་བའི་མགོ་རྩོམ་རྒྱུ་རེད།བདག་གིས་ད་དུང་ཕ་ཡུལ་ཨེ་ལེ་ནོ་ཡེ་ཁུལ་ཀྲི་ཅ་ཀི་གྲོང་ཁྱེར་གྱི་དྭ་ཕྲུག་ཅིག་ཡིད་ལ་དྲན་བྱུང་སྟེ།མོའི་མིང་ལ་ཞང་ཐིར་ཧྲི་ཏེ་ཧྥུ་ཟེར་ཞིང་མོ་རང་ཁྱིམ་ཚང་མི་གཅིག་པ་མང་བོ་ཞིག་ཏུ་གསོ་སྐྱོང་བྱས་མྱོང་།མོ་ཆུང་དུས་ནས་བདེ་འཇགས་དོ་དམ་ཤིན་ཏུ་ཞན་པའི་ས་ཁུལ་ཞིག་ནས་འཚར་ལོངས་བྱུང་ཡང་།མོས་འབད་པ་ཆེན་པོ་བྱས་མཐར་ས་གནས་ནད་བཅོས་ལྟེ་བ་ཞིག་ཏུ་ལས་ཀ་རག་ཐུབ་སོང་ལ།ན་ཆུང་རྣམས་ཉེས་ཅན་ཚོགས་པ་དང་རྒྱང་དུ་གྱེས་པར་བྱ་བའི་ལས་གཞི་ཞིག་བཙུགས།མོས་ཕུལ་དུ་བྱུང་བའི་སྦྱངས་འབྲས་བླངས་ཏེ་སློབ་འབྲིང་ནས་མཐར་ཕྱིན་ལ་ཉེ་སྐབས་སློབ་ཆེན་དུ་སོང་ནས་མུ་མཐུད་དུ་ཟབ་སྦྱོང་བྱས།ཅཱ་ཟི་མེ་དང་ཨན་རྡོར་ནེ།ཞང་ཐིར་སོགས་དང་ཁྱོད་ཚོར་ཡང་མི་འདྲ་ས་ཆེར་མེད་ལ།ཁྱོད་ཚོ་དང་འདྲ་བར་ཁོ་ཚོར་ཡང་འཚོ་བའི་ཁྲོད་ནས་གནད་དོན་སྣ་ཚོགས་ལ་འཕྲད་པ་དང་།གནས་ཚུལ་འགའ་རེའི་ཐད་ནས་ཁོ་ཚོའི་གནས་བབ་ཁྱོད་ཚོའི་མི་མང་བོ་ཞིག་ལས་ཀྱང་ད་དུང་ཧ་ཅང་ཞན།འོན་ཀྱང་།ཁོ་ཚོས་བྱ་བ་བློས་མ་བཏང་བར་རང་ཉིད་ཀྱི་མི་ཚེ་དང་།རང་ཉིད་ཀྱི་སློབ་གསོར་འགན་ཁུར་བའི་སེམས་ཐག་བཅད་དེ་རང་ཉིད་ལ་འབད་བརྩོན་གྱི་དམིགས་འབེན་ཞིག་བཙུགས།ངའི་རེ་བ་ཡིན་ན་ཁྱོད་ཚོའི་མི་རེ་རེས་ཀྱང་འདི་ལྟར་བསྒྲུབ་ཐུབ་པ་བྱོས།དེར་བརྟེན།དེ་རིང་ངས་ཁྱོད་ཚོའི་མི་རེ་རེས་རང་ཉིད་ཀྱི་སློབ་གསོའི་དམིགས་འབེན་འཆར་འགོད་དང་།རང་ཉིད་ཀྱི་ནུས་ཤུགས་ཡོད་ཚད་སྤྱད་དེ་དམིགས་འབེན་འདི་དག་མངོན་འགྱུར་ཡོང་རྒྱུའི་འབོད་སྐུལ་བྱས་པ་ཡིན།ཁྱོད་ཀྱི་དམིགས་འབེན་སྟབས་བདེ་ཞིག་ཡིན་པས་ཆོག་སྟེ།དཔེར་ན་ལས་བྱ་འགྲུབ་པ་དང་།སློབ་ཁྲིད་ལ་ནན་ཏན་གྱིས་ཉན་པའམ་ཉིན་རེར་ལྟ་ཀློག་བྱེད་པ་སོགས་དང་།ཡང་ན་སློབ་ཕྱིའི་བྱེད་སྒོ་ལ་ཞུགས་པར་གྲ་སྒྲིག་བྱེད་ཀྱང་སྲིད་ལ།ཁྱོད་ཀྱི་ས་ཁུལ་ནས་དང་བླངས་ཀྱི་ཞབས་ཞུ་མཁོ་སྤྲོད་བྱེད་ཀྱང་སྲིད།ཡང་ན་ཁྱོད་ཀྱིས་སྤོབས་པ་ཆེན་པོས་ཀྲོང་ངེར་འགྱིང་སྟེ་ཐོབ་ཐང་དང་སྐྱེ་གཟུགས་ཀྱི་རྐྱེན་གྱིས་མི་རྣམས་ཀྱི་མཐོང་ཆུང་དང་འཕྱ་སྨོད་ཐེབས་བཞིན་པའི་བྱིས་པ་དག་སྲུང་སྐྱོབ་བྱེད་རྒྱུའི་སེམས་ཐག་གཅོད་ཀྱང་སྲིད།རྒྱུ་རྐྱེན་ནི་ང་དང་འདྲ་བར་བྱིས་པ་རེ་རེར་སློབ་སྦྱོང་དང་དཔེ་ཀློག་ལ་འཚམ་པའི་བདེ་འཇགས་ཀྱི་ཁོར་ཡུག་ཅིག་དགོས་སྙམ་པས་རེད།ཡང་ན་ཁྱོད་ཀྱིས་སྔར་ལས་ལྷག་པར་རང་ཉིད་ལ་བདག་སྐྱོང་བྱས་ཏེ་མ་འོངས་པའི་སློབ་སྦྱོང་ལ་གྲ་སྒྲིག་བྱེད་པའི་སེམས་ཐག་གཅོད་ཀྱང་སྲིད།དེ་ལས་གཞན་ཞོར་དུ་བརྗོད་འདོད་པ་ནི།ངའི་རེ་བ་ཡིན་ན་ཚང་མས་ལག་པ་བཀྲུ་བ་གོམས་གཤིས་སུ་ཆགས་པ་བྱ་རྒྱུ་དང་།ལུས་ཁམས་བདེ་མོ་མིན་དུས་ཁྱིམ་ནས་ངལ་གསོ་མང་ཙམ་བྱས་ཏེ་སྟོན་དཔྱིད་ཀྱི་སྐབས་སུ་ཆམ་པ་ཕོག་ཚད་ཆེ་དུས་ཚང་མར་ཆམ་རིམས་མི་ཕོག་པ་བྱ་རྒྱུ་གལ་ཆེ།